दलित स्त्री को किस पायदान पर पायेंगे आप? दलित समाज में पुरूष प्रधान सोच ज्यादा दंतैल है। दलित स्त्री का श्रम और देह दोनों का शोषण होता रहा है। दलित स्त्रियां घर और बाहर दोनों ही जगह पुरूष की भेड़िया प्रवृत्ति की शिकार हुई हैं। यहां पुरूष और स्त्री का रिश्ता सामंत और शोषित जैसा शाश्वत है। सवाल है कि किस स्त्री को दलित कहा जाए? उस सवर्ण स्त्री को जो अपनी सांस्कारिक सोच के चलते समूचे दलित समाज के लिए ब्राह्मण से बड़ी ब्राह्मण है या उस दलित स्त्री को जो दलित्व से अभिशप्त है।